ओलम्पिक छनोट ‘ड्र’ : नेपाल र भारत फेरि भिड्ने
नेपाली महिला राष्ट्रिय फुटबल टोलीले फेरि भारतविरुद्ध खेल्ने भएको छ । एसियाली फुटबल महासंघ (एएफसी) ले सन् २०२० ओलम्पिकअन्तर्गत बुधबार क्वालालम्पुरमा निकालेको एसियाली छनोट ‘ड्र’ अनुसार दोस्रो चरणमा यी दुई छिमेकीबीच भेट हुने भएको हो ।
काठमाडौँ — नेपाली महिला राष्ट्रिय फुटबल टोलीले फेरि भारतविरुद्ध खेल्ने भएको छ । एसियाली फुटबल महासंघ (एएफसी) ले सन् २०२० ओलम्पिकअन्तर्गत बुधबार क्वालालम्पुरमा निकालेको एसियाली छनोट ‘ड्र’ अनुसार दोस्रो चरणमा यी दुई छिमेकीबीच भेट हुने भएको हो ।दोस्रो चरणको छनोटमा नेपाल, भारतसँगै म्यानमार र इन्डोनेसिया समूह ‘ए’ मा परेका छन् । खेलहरू अप्रिल १–९, २०१९ मा म्यानमारमा हुनेछ । म्यानमारको राजधानी यांगुनमा नोभेम्बर, २०१८ मा भएको प्रारम्भिक चरणको छनोटमा पनि म्यानमार, नेपाल र भारत एउटै समूहमा थिए । चौथो टिम थियो बंगलादेश । तीनै खेल नेपालले १–१ मा टुंग्याएको थियो । म्यानमार र भारतभन्दा पछाडि रहेपनि तेस्रोमा रहने उत्कृष्ट दुई टिमका रूपमा नेपालले छनोटको दोस्रो चरणमा अवसर पाएको हो ।एसियन कप, साफ च्याम्पियनसिप र दक्षिण एसियाली खेलकुद (साग) पछि नेपाली महिला फुटबल टोलीले खेल्ने चौथो ठूलो प्रतियोगिता ओलम्पिक छनोट नै हो । पहिलो सहभागितामै नेपाल दोस्रो चरणमा छनोट भयो । दोस्रो चरणका तीनै प्रतिद्वन्द्वी वरीयतामा नेपालभन्दा माथि छन् । म्यानमार ४४, भारत ६२, इन्डोनेसिया ८४ र नेपाल १ सय आठौं स्थानमा छन् ।ओलम्पिक छनोटको प्रारम्भिक चरणमा म्यानमारसँग बराबरी खेले पनि नेपालले भुवनेश्वरमा भइरहेको हिरो गोल्डकपको भेटमा भने ३–० को हार बेहोर्‍यो । हिरो गोल्डकपमा भारतमाथि २–१ को जित हात पार्‍यो । दक्षिण एसियाली च्याम्पियनविरुद्ध नेपालले पहिलो जित हात पारेको हो  । ओलम्पिक छनोटको दोस्रो चरण यी दुईका लागि ११ औं भेट हुनेछ ।दोस्रो चरणको छनोटको समूह ‘बी’ मा भियतनाम, जोर्डन, हङकङ र उज्वेकिस्तान (आयोजक) छन् भने चाईनिज ताईपेइ, इरान, फिलिपिन्स र प्यालेस्टाइन (आयोजक) ले समूह ‘सी’ मा प्रतिस्पर्धा गर्नेछन् । समूहका शीर्ष टिम तेस्रो चरणलाई छनोट हुनेछन्, जहाँ उनीहरूले एसियाली महिला फुटबलका बलिया अस्ट्रेलिया, उत्तर कोरिया, दक्षिण कोरिया, चीन र थाइल्यान्डसँगै खेल्नेछन् । फाइनल चरणमा दुई समूहका शीर्ष दुई टिम प्ले–अफमा पुग्नेछन् । प्ले–अफका विजेता दुई देश टोकियो ओलम्पिकमा छनोट हुने एएफसीले जनाएको छ ।यू–१९ मा अस्ट्रेलियाविरुद्ध खेल्नेनेपाली टोली एएफसी यू–१९ वुमेन्स च्याम्पियनसिप २०१९ छनोटको दोस्रो चरणमा कठिन समूहमा परेको छ । बुधबारै भएको ‘ड्र’ अनुसार नेपालसँगै समूह ‘ए’ मा अस्ट्रेलिया, उज्वेकिस्तान र आयोजक म्यानमार छन् । अस्ट्रेलिया सन् २०१७ को संस्करणमा चौथो भएको थियो । थाइल्यान्डको चोनबुरीमा भएको प्रारम्भिक चरणको छनोटमा नेपाल समूह ‘एफ’ मा उपविजेता भएको थियो । शीर्षस्थान हात पारेको थाइल्यान्ड यस यू–१९ को फाइनल चरणको आयोजक भएकाले नेपालले छनोटको दोस्रो चरणमा सीधै मौका पाएको हो ।दोस्रो चरणको छनोट अप्रिल २६–३०, २०१९ मा म्यानमारमा हुनेछ । पहिलो खेलमा अस्ट्रेलियाको सामना गर्ने नेपालले उज्वेकिस्तान र म्यानमारविरुद्ध खेल्नेछ । समूह ‘बी’ मा दक्षिण कोरिया, भियतनाम (आयोजक), इरान र लेबनान छन् । 